Auf Deitsch und auf Boarisch is de Soch no um a Eck  kompliziada, weu des Wuat Tschechei fia de Tschechn mid da Zeid vom Nazionalsozialismus asoziiad wiad, wo im Joah 1939 s Großdeitsche Reich de Rest-Tschechei iwafoin und anektiad hod. De Tschechische Regiarung wüü zweng dem net, das auf Deitsch des Wuat Tschechei benuzt wiad. A des Ausweatige Aumbt vo da Bundesrepublik Deitschlaund empfüüd eanaren Diplomatn und a denan deitschn Medien, dass ma liawa in ofiziöön Naum Tschechische Republik vawendt, oda hoid kuaz Tschechien. De gaunze Froog hod si gstööd, nochdem se de Tschechoslowakei 1992 aufgspeudlt hod, und se da tschechische Deu a neiche Kuazbezeichnung fia sei Laund gsuacht hod.